मैंने उसी समूह से एक बच्चा बाहर निकाला। उस बच्चे से दूसरे बच्चे को सिखाने के लिए कहा। मैं ओर वे दोनों बच्चे दूसरी कक्षा में चले गए। पहले तो दोनों में झिझक थी लेकिन दोनों फिर सीखने-सिखाने की प्रक्रिया में प्रवेश कर गए। उस लड़के ने पांच मिनट में ही दूसरे बच्चे को उस नृत्य की ताल सिखा दी। जैसे-जैसे वह बच्चा ठीक तरह से पाँव चलाने लगा, उसके चेहरे के भाव बदलते गए। अपने मित्र की सहायता से उसने यह काम बखूबी समझ लिया। अब आई बारी सबके साथ करने की। जैसे ही वह दृश्य आया, वह मेरी तरफ देखने लगा। वह घबरा रहा था कि पता नहीं वह सबके साथ कर पाएगा कि नहीं। मैंने मुस्कराते हुए उसकी आँखों में देखा। वह भी मुस्कुराया। उसने अपने कदम चलाये, उसे अपने ऊपर विश्वास नहीं हुआ कि वह सबके साथ कदम से कदम मिलाकर सुन्दरता से नृत्य कर पा रहा है। वह पूरे समय मेरे और अपने मित्र की ओर देखता रहा। उसके चेहरे पर आत्मविश्वास झलक रहा था। उसकी प्रसन्नता देखते ही बनती थी। हम तीनों एक ऐसी ख़ुशी साझा कर रहे थे जिसका पता समूह में और किसी को नहीं था।